**Kevin Fiala** (s. 22. heinäkuuta 1996 Uzwil, Sveitsi) on sveitsiläis-tšekkiläinen jääkiekkoilija, joka pelaa NHL-joukkue Los Angeles Kingsin organisaatiossa. Nashville Predators varasi Fialan vuoden 2014 varaustilaisuudessa ensimmäisen kierroksen 11. pelaajana. Hänen vahvuuksiinsa kuuluu hyökkäyspään pelaaminen, luistelu, kädet, mailankäsittelytaidot, kiekonhallinta, ketteryys ja maalintekotaidot. Fialalla on kehitettävää vielä puolustuspelaamisessa, voimassa ja valmentajansa tekemän pelisuunnitelman toteuttamisessa.

Ura
---

### Seuraura

Fialan kasvattajaseura on EHC Uzwil. Hän pelasi juniorina myös EC Wilissä ja SC Rheintalissa. Kaudella 2009–2010 Fiala voitti Uzwilissä U15-junioreiden Top Mini -sarjan piste- ja maalipörssin tehtyään 27 runkosarjaottelussa kovat tehot 63+50=133. Seuraavaksi kaudeksi 2010–2011 hän siirtyi ZSC Lionsiin, jonka U15-junioreissa Fiala ylsi samaan saavutukseen tehoilla 44+38=82. Kauden 2011–2012 päätteeksi Fiala voitti Elite Jr. B:n mestaruuden.

Kaudeksi 2012–2013 vain 16-vuotias Fiala siirtyi Ruotsiin, jossa hän edusti Malmö Redhawksin J20- ja J18-junioreita. USHL-joukkue Lincoln Stars varasi Fialan 431. pelaajana kesällä 2013, mutta hän jatkoi kuitenkin uraansa Ruotsissa. Kaudeksi 2013–2014 Fiala siirtyi joukkuetoverinsa Joel Kellmanin kanssa HV71:n J20-junioreihin. Hän voitti kauden päätteeksi J20 SuperElitin-mestaruuden. Fiala nousi kauden mittaan myös HV71:n SHL-joukkueeseen, jossa hän teki 17 runkosarjaottelussa tehot 3+8=11 ja kahdeksassa playoff-ottelussa tehot 1+5=6. Fiala jakoi kevään 2014 pudotuspeleissä joukkueen sisäisen tehotilaston voiton Mattias Karlssonin kanssa lukemalla +5. Hän oli kauden päätteeksi ehdolla SHL:n vuoden tulokkaaksi, mutta palkinto meni kuitenkin Frölunda HC:n Andreas Johnsonille. Huhtikuussa 2014 Fiala teki vuoden mittaisen jatkosopimuksen HV71:n kanssa.

Tammikuussa 2014 NHL:n kykyjenetsijäpalvelu listasi Fialan Euroopassa pelaavista kenttäpelaajista sijalle 11. NHL:n varaustilaisuuteen 2014. Huhtikuun rankingissa hän nousi listalle kolmanneksi edellään vain Kasperi Kapanen ja William Nylander. Lopulta Nashville Predators varasi Fialan ensimmäisellä kierroksella koko varaustilaisuuden 11. pelaajana. Jo saman kesän heinäkuussa hän teki joukkueen kanssa kolmivuotisen tulokassopimuksen, mutta sopi samalla pelaavansa kauden 2014–2015 lainalla HV71:ssä. Fiala ehti pelata siellä 20 ottelua, kunnes hän siirtyi tammikuussa 2015 AHL-joukkue Milwaukee Admiralsin vahvuuteen, kun Predators katsoi sen olevan Fialalle paras paikka kehittyä. Hän debytoi kauden aikana myös NHL:ssä, jossa Fiala pelasi sekä yhden runkosarja- että playoff-ottelun. Hän pelasi ensimmäisen NHL-ottelunsa 24. maaliskuuta 2015 Montréal Canadiensia vastaan. Fiala sai ottelussa jääaikaa 11.25 minuuttia. Fiala pelasi Nashvillen paidassa kaikkiaan 204 ottelua vuodesta 2014 vuoteen 2019. Aivan siirtoikkunan sulkeutumisen edellä Predators kauppasi hänet Minnesota Wildiin vaihdossa Mikael Granlundiin. Syyskuussa 2019 Fiala teki kahden vuoden ja yhteensä kuuden miljoonan dollarin jatkosopimuksen Wildin kanssa. Elokuussa 2021 Fiala teki Wildin kanssa yksivuotisen ja 5,1 miljoonan dollarin arvoisen jatkosopimuksen. Kesäkuussa 2022 Wild kauppasi Fialan Los Angeles Kingsiin vaihdossa ensimmäisen kierroksen varausvuoroon vuoden 2022 varaustilaisuudessa ja Brock Faberiin. Siirron jälkeen Fiala teki Kingsin kanssa seitsemän vuoden mittaisen jatkosopimuksen, jossa hänen vuosipalkkansa on 7,875 miljoonaa dollaria.

### Maajoukkueura

Fiala oli voittamassa Sveitsille MM-hopeaa 2018. Hän pelasi ensimmäiset MM-kilpailunsa vain 17-vuotiaana vuonna 2014. Hän pelasi samana vuonna myös alle 20-vuotiaiden MM-kilpailuissa, joissa Fiala oli Sveitsin paras pistemies ja syöttäjä tehoilla 1+4=5. Hän pelasi samana vuonna vielä myös alle 18-vuotiaiden MM-kilpailuissa, joissa Fiala kuului Sveitsin kapteenistoon ja voitti joukkueen sisäisen piste-, maali- ja syöttöpörssin tehoilla 4+5=9. Hänet valittiin Sveitsin top-3-pelaajaksi. Fialasta tuli miesten MM-kilpailujen myötä kaikkien aikojen kolmas pelaaja, joka on pelannut samana vuonna sekä miesten, alle 20-vuotiaiden että alle 18-vuotiaiden MM-kilpailuissa A-sarjatasolla. Häntä aiemmin samaan on pystynyt vain valkovenäläiset Andrei Kastsitsyn ja Vadim Karaga vuonna 2003. Fiala pelasi alle 20-vuotiaiden MM-kilpailuissa myös vuonna 2015, jolloin hän toimi Sveitsin varakapteenina ja oli joukkueen paras maalintekijä neljällä osumallaan. Fiala palkittiin Sveitsin top-3-pelaajana.

Fiala pelasi myös alle 18-vuotiaiden Ivan Hlinkan muistoturnauksessa vuosina 2012 ja 2013 sekä edusti Sveitsin alle 17-vuotiaiden maajoukkuetta Euroopan nuorten olympiafestivaaleissa vuonna 2013, jolloin hän voitti pronssia.

Muuta
-----

Fialan molemmat vanhemmat ovat tšekkiläisiä. Hänen isänsä Jan on entinen alempien sarjojen jääkiekkoilija, joka toimii nykyään EHC Uzwilin urheilujohtajana. Kevin Fiala osaa puhua viittä eri kieltä; tšekkiä, englantia, ranskaa, saksaa ja ruotsia.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2013–2014 | HV71 | SHL | 17 | 3 | 8 | 11 | 10 | 8 | 1 | 5 | 6 | 14 | U18 | 5 | 4 | 5 | 9 | 8 |
|  |  |  |  |  |  |  |  |  |  |  |  |  | JMM | 5 | 1 | 4 | 5 | 6 |
|  |  |  |  |  |  |  |  |  |  |  |  |  | MM | 7 | 0 | 2 | 2 | 2 |
| 2014–2015 | HV71 | SHL | 20 | 5 | 9 | 14 | 14 | – | – | – | – | – | JMM | 6 | 4 | 1 | 5 | 16 |
|  | Milwaukee Admirals | AHL | 33 | 11 | 9 | 20 | 18 | – | – | – | – | – | MM | 8 | 1 | 2 | 3 | 6 |
|  | Nashville Predators | NHL | 1 | 0 | 0 | 0 | 0 | 1 | 0 | 0 | 0 | 0 |
| 2015–2016 | Milwaukee Admirals | AHL | 66 | 18 | 32 | 50 | 78 | 3 | 0 | 0 | 0 | 2 |
|  | Nashville Predators | NHL | 5 | 1 | 0 | 1 | 0 | – | – | – | – | – |
| 2016–2017 | Nashville Predators | NHL | 54 | 11 | 5 | 16 | 18 | 5 | 2 | 0 | 2 | 0 |
|  | Milwaukee Admirals | AHL | 22 | 7 | 12 | 19 | 45 | – | – | – | – | – |
| 2017–2018 | Nashville Predators | NHL | 80 | 23 | 25 | 48 | 26 | 12 | 3 | 1 | 4 | 8 | MM | 5 | 1 | 4 | 5 | 6 |
| 2018–2019 | Nashville Predators | NHL | 64 | 10 | 22 | 32 | 26 | – | – | – | – | – | MM | 8 | 4 | 3 | 7 | 2 |
|  | Minnesota Wild | NHL | 19 | 3 | 4 | 7 | 10 | – | – | – | – | – |
| 2019–2020 | Minnesota Wild | NHL | 64 | 23 | 31 | 54 | 42 | 4 | 3 | 1 | 4 | 10 |
| 2020–2021 | Minnesota Wild | NHL | 50 | 20 | 20 | 40 | 43 | 7 | 1 | 1 | 2 | 2 |
| 2021–2022 | Minnesota Wild | NHL | 82 | 33 | 52 | 85 | 52 | 6 | 0 | 3 | 3 | 16 |
| 2022–2023 | Los Angeles Kings | NHL | 69 | 23 | 49 | 72 | 52 | 3 | 1 | 5 | 6 | 4 | MM | 6 | 1 | 5 | 6 | 4 |
| 9 kausi | yhteensä | NHL | 488 | 147 | 208 | 355 | 269 | 38 | 10 | 11 | 21 | 40 |
| 3 kausi | yhteensä | AHL | 121 | 36 | 53 | 89 | 141 | 3 | 0 | 0 | 0 | 2 |
| 2 kautta | yhteensä | SHL | 37 | 8 | 17 | 25 | 24 | 8 | 1 | 5 | 6 | 14 |

Lähteet
-------

1. ↑  Players *NHL.com*.  2014. National Hockey League. Viitattu 28.6.2014. (englanniksi)
2. 1 2 3 4 5  Kevin Fiala *Elite Prospects*. Everysport Media Group AB.  (englanniksi)
3. ↑  Millner, Alexander: Malmös stjärnduo lämnar för HV71  24.4.2013. Hockeymagasinet. Viitattu 28.4.2014. (ruotsiksi)
4. ↑  Freijd, Johan: HV71 skriver kontrakt med Kevin Fiala  24.4.2013. HV71. Viitattu 28.4.2014. (ruotsiksi)
5. ↑  2014 Draft Prospects – European Skaters – NHL Draft Prospect Rankings National Hockey League. Viitattu 28.4.2014. (englanniksi)
6. 1 2  Nashville Predators Sign 2014 First Round Pick Kevin Fiala  15.7.2014. Nashville, Tennessee:  Nashville Predators. Viitattu 26.9.2014. (englanniksi)
7. ↑  Nashville sopimukseen kahden hyökkääjälupauksen kanssa  16.7.2014. SuomiKiekko. Viitattu 31.5.2015.
8. ↑  Nashvillen hyökkääjälupaus siirtyy Ruotsista Pohjois-Amerikkaan  16.1.2015. SuomiKiekko. Viitattu 31.5.2015.
9. ↑  Boxscore – NHL.com  24.3.2015. National Hockey League. Viitattu 31.5.2015. (englanniksi)
10. ↑  Fiala signs two-year, $6 million contract with Wild *NHL.com*. Viitattu 15.9.2019.
11. ↑
12. ↑
13. ↑
14. ↑  Nuorella sveitsiläiskomeetalla kolmannet MM-kisat menossa tällä kaudella  14.5.2014. SuomiKiekko. Viitattu 4.6.2014.
15. ↑  Kevin Fiala at eliteprospects.com *www.eliteprospects.com*. Viitattu 15.9.2019.

Aiheesta muualla
----------------

* Kevin Fiala The Internet Hockey Databasessa (englanniksi)
* Kevin Fiala *Elite Prospects*. Everysport Media Group AB.  (englanniksi)